Diari Oficial de la Generalitat Valenciana


Sumari del DOGV 5066, del 08-08-2005 (2005/9201)

ORDE de27 de juliol de 2005, de la Conselleria de Justícia i Administracions Públiques, de convocatòria de concessió de subvencions destinades a ajuntaments, en matèria de mitjans tècnics i uniformes al servei dels cossos de la Policia Local.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5066

Data del DOGV
:   08-08-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/9201


Data del document
:   27-07-2005

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * indústria de la confecció
    * policia
    * distinció honorífica
    * funcionari
    * vestit
    * automòbil
    * suport econòmic
    * administració local

ORDE de27 de juliol de 2005, de la Conselleria de Justícia i Administracions Públiques, de convocatòria de concessió de subvencions destinades a ajuntaments, en matèria de mitjans tècnics i uniformes al servei dels cossos de la Policia Local. [2005/9201]
  
El marc de la Llei 6/1999, de 19 d'abril, de la Generalitat Valenciana, de Coordinació de Policies Locals, serveix un model concret de la Policia Local. Per al desenvolupament d'aquest model, la Direcció General d'Interior, de la Conselleria de Justícia i Administracions Públiques, ha traçat una sèrie de línies mestres que permeten dibuixar un model modern, professional i eficaç, pròxim al ciutadà, de les seues necessitats reals, concretes i, alhora, canviants, tot i partint del concepte del servei públic de seguretat.
  
Tot això ha motivat que, avui i des de quasi deu anys de vigència de la Llei, els ajuntaments, a través dels seus diferents cossos de la Policia Local, hagen fet un esforç humà i econòmic per a adaptar-se a les peculiaritats que marca, de mínims, la legislació autonòmica. Aquest esforç s'ha fet sentir d'una manera més preocupant en aquells municipis d'escassa població i per tant d'escassos recursos econòmics, a què la Llei obliga a establir unes mínimes plantilles, per la qual cosa la seua creació i manteniment, i, alhora, la dotació de material, tant professional com tècnic, facen que els seus pressupostos en aquests temes es ressenten.
  
Per tal de pal·liar aquests efectes, i a l'hora de col·laborar en el foment d'una policia de seguretat moderna, equipada i professional, la Conselleria va aconseguir que es dotara, en el Pressupost de la Generalitat Valenciana per a l'exercici de 2005, una partida pressupostària amb una quantitat que, encara que modesta en la seua quantia inicial, permetrà ser ampliada en els pressupostos següents, en atenció a la resposta de la demanda dels municipis, una vegada posada en marxa.
  
Per tant, fent ús de les competències en matèria d'interior assignades pel Decret 7/2003, de 27 de juny, del president de la Generalitat Valenciana, a la Conselleria de Justícia i Administracions Públiques, competències desenvolupades pel Decret 181/2004, de l'1 d'octubre, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques, i d'acord amb el que estableixen l'article 35 de la Llei 5/1983, de 30 de desembre, de Govern Valencià i els art. 47 i 47 bis del Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern de la Generalitat Valenciana,
  
DECRETE
  
Primer
  
L'objecte de la present Orde és convocar la concessió de subvencions destinades als ajuntaments, per a la coordinació i homogeneïtzació dels diferents cossos de Policia Local en matèria de mitjans tècnics i d'uniformitat de les policies locals de la Comunitat Valenciana durant l'any 2005.
  
Segon
  
L'import global màxim, destinat a atendre les subvencions a què es refereix aquesta orde, serà de trenta mil cinquanta euros (30.050 €), a càrrec de l'aplicació pressupostària 07. 02. 02 222.20.IV línia T4227000, dels Pressupostos de la Generalitat Valenciana per a l'exercici 2005.
  
Tercer
  
L'import global màxim, així com tots els tràmits efectuats fins al moment immediat anterior a la resolució de concessió de la subvenció, estaran condicionats a l'existència de crèdit adequat i suficient en el capítol, secció, servei, programa i línia corresponents, que s'establisquen en la Llei 14/2004, de 29 de desembre, de Pressupostos de la Generalitat Valenciana per a l'exercici 2005.
  
A més, tots els actes dictats s'entendran condicionats al fet que, en dictar la resolució d'adjudicació definitiva de la subvenció, subsistisquen les mateixes circumstàncies de fet i de dret existents en el moment en què van ser produïts aquests actes.
  
Quart
  
Aprovar les bases per les quals es regula la present Convocatòria de subvencions, que figuren com a annex I de la present Orde.
  
DISPOSICIONS FINALS
  
Primera
  
Es delega el director general d'Interior per a la facultat de concedir o denegar aquestes subvencions, i se l'autoritza perquè dicte les resolucions i instruccions necessàries per al desplegament i execució de la present Ordre.
  
Segona
  
La present Orde entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present Orde que posa fi a la via administrativa podrà ser recorreguda potestativament en reposició, o bé cabrà plantejar directament un recurs contenciós administratiu, en els terminis i davant dels òrgans que s'indiquen tot seguit:
  
a) El recurs de reposició haurà d'interposar-se davant del conseller de Justícia i Administracions Públiques en el termini d'un mes, comptador des de l'endemà de la seua publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació.
  
València, 27 de juliol de 2005
  
El conseller de Justícia i Administracions Públiques,
  
MIGUEL PERALTA VIÑES
  
ANNEX I
  
Bases per les quals es regula la Convocatòria de Subvencions destinades als ajuntaments en matèria de mitjans tècnics i uniformes per a les policies locals de la Comunitat Valenciana, durant l'any 2005.
  
Primera. Objecte
  
És objecte de la present Orde la concessió de subvencions als ajuntaments, per a la coordinació i homogeneïtzació dels diferents cossos de policia local en matèria de mitjans tècnics i uniformes de les policies locals de la Comunitat Valenciana, durant l'any 2005.
  
Segona. Beneficiaris
  
Únicament podran sol·licitar aquestes subvencions els ajuntaments de la Comunitat Valenciana, amb una població de dret que no excedisca, en l'últim padró, de 6.000 habitants, que reunisquen els requisits que tot seguit es detallen i que adquirisquen mitjans tècnics i/o materials dels assenyalats en la base següent, per als policies locals i auxiliars de policia local.
  
Tercera. Despeses subvencionables
  
Les ajudes, que tenen la naturalesa jurídica de subvencions, estaran dirigides al finançament total de l'adquisició de mitjans tècnics i/o materials, així com de mitjans d'uniformitat que l'Ajuntament destine als serveis del Cos de Policia local i, on no n'hi haja, als auxiliars de la policia local.
  
No podran ser objecte d'aquesta subvenció les despeses de reparació ni de reforma.
  
Quarta. Dotació d'aquestes ajudes
  
L'import de les subvencions regulades en la present Orde en cap cas podrà ser de tal quantia que supere el cost del material adquirit pels beneficiaris.
  
La quantia màxima a concedir a cada ajuntament no podrà excedir 1.200 euros.
  
En el cas que el total de les quantitats sol·licitades siga superior a l'import global màxim destinat a aquestes, les ajudes a concedir a cada sol·licitant es podran determinar per prorrateig segons els criteris que establisca la Comissió d'Avaluació.
  
Tota alteració de les condicions tingudes en compte per a la concessió de la subvenció, podrà modificar la resolució de la concessió.
  
Cinquena. Procediment
  
1. Iniciació
  
Les sol·licituds d'ajudes aniran signades per l'alcalde, dirigides a la Direcció General d'Interior, i es presentaran al Registre de la Direcció General d'Interior de la Conselleria de Justícia i Administracions Públiques, siti al carrer Historiador Chabàs, núm. 2, de València, als registres de les delegacions territorials del Govern Valencià, així com en qualsevol dels llocs a què es refereix l'article 38.4, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
A la sol·licitud esmentada caldrà acompanyar la documentació següent:
  
a. Còpia de la resolució o de l'acord municipal que va aprovar l'adquisició dels mitjans tècnics i materials, o les peces d'uniforme.
  
b. Fotocòpia compulsada de les factures proforma, del material que serà objecte d'adquisició, o bé pressupost aprovat per a l'adquisició.
  
c. Número de CIF de l'ajuntament i número de compte bancari on desitge rebre la subvenció, si aquesta és aprovada.
  
El termini per a la presentació de les sol·licituds serà de 20 dies hàbils, comptadors des del següent de la publicació de l'Orde de convocatòria en el Diari Oficial de la Generalitat Valenciana.
  
Si la sol·licitud no inclou totes les dades exigides o falta documentació, s'instarà l'interessat perquè en el termini de 10 dies esmene aquests defectes, amb indicació que, si així no ho fa, es considerarà que desisteix de la seua petició, d'acord amb el que disposa l'art. 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
A més de la informació i documentació ressenyada, la Direcció General d'Interior podrà demanar qualsevol altra que considere necessària per a una millor avaluació de la possible subvenció a concedir.
  
2. Tramitació
  
L'avaluació i selecció d'instàncies seran efectuades per una comissió integrada:
  
Pel director general d'Interior, que actuarà com a president.
  
El cap de l'Àrea de Seguretat Publica.
  
El cap de la Secció de Coordinació i Selecció de Policia Local.
  
Un tècnic de l'Àrea de Seguretat Publica, que actuarà com a secretari.
  
En virtut de la delegació continguda en la disposició final primera de la present Orde, la proposta de la Comissió d'Avaluació serà resolta pel director general d'Interior.
  
La resolució, i la seua notificació als sol·licitants, s'efectuaran en el termini de tres mesos des de la data d'acabament del termini per a la presentació de sol·licituds.
  
La resolució estimatòria especificarà els mitjans materials a subvencionar, així com la quantia de la subvenció que es concedeix, i serà publicada en el DOGV, amb independència de la notificació personalitzada a cada ajuntament.
  
S'entendrà desestimada la sol·licitud de subvenció si no recau una resolució expressa en el termini citat de tres mesos.
  
3. Recursos
  
Contra la Resolució del director general d'Interior es podrà interposar potestativament recurs de reposició davant del conseller de Justícia i Administracions Publiques en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Publiques i del Procediment Administratiu Comú.
  
Sisena. Criteris d'Avaluació
  
Els criteris d'avaluació que es tindran en compte per a atorgar les ajudes seran els següents:
  
- El grau d'aïllament geogràfic.
  
- Els mitjans tècnics, informàtics i materials amb què compte l'ajuntament per a la policia local.
  
- La capacitat pressupostària de l'ajuntament sol·licitant.
  
- La població empadronada al municipi l'Ajuntament del qual sol·licite la subvenció.
  
Setena. Obligacions dels beneficiaris
  
Els beneficiaris d'aquestes ajudes estan obligats a complir les normes especificades en la present Convocatòria, així com:
  
- Sotmetre's a les actuacions de control financer que corresponga a la Intervenció General, en relació amb les subvencions concedides.
  
- Comunicar a l'entitat concedent l'obtenció de subvencions o ajudes per a la mateixa finalitat, procedent de qualsevol altra administració o ens pública.
  
- Acceptar les normes fixades en aquesta Convocatòria, així com aquelles que la Direcció General d'Interior establisca per al desenvolupament i seguiment.
  
Vuitena. Procediment de pagament i termini de justificació
  
El lliurament de les subvencions es produirà d'una sola vegada, amb justificació prèvia de la despesa corresponent a l'activitat realitzada.
  
El termini de presentació de les justificacions requerides conclourà el dia 30 de setembre de l'any 2005, i haurà de trametre's a la Direcció General d'Interior, per a la seua verificació i tràmit.
  
Novena: Justificació de la subvenció
  
Per a la percepció de la subvenció, les entitats beneficiàries hauran de presentar:
  
a. Certificat expedit per l'interventor o secretari de l'ajuntament, amb el vistiplau del seu president o òrgan que tinga la representació d'aquest, en què s'acredite el resum de la despesa.
  
b. Fotocòpia compulsada del rebut acreditatiu del pagament de les factures, o, si no n'hi ha, justificant bancari d'aquest.
  
La justificació ha de fer-se pel total de la despesa, aplicada a la finalitat objecte de la subvenció.
  
A la vista dels justificants aportats, la Direcció General delegada autoritzarà el pagament de la subvenció, amb el límit màxim del pressupost detallat, independentment que el valor de la inversió siga superior, d'acord amb les factures aportades
  
Deu. Nulitat i anulabilitat de la resolució de concessió
  
Són causes de nulitat i anulabilitat de la resolució de concessió de les subvencions convocades les previstes en l'article 36 de la Llei 38/2003, de 17 de novembre, General de Subvencions.
  
Onze. Causes de reintegrament
  
Procedirà el reintegrament de les quantitats percebudes i l'exigència de l'interés legal de demora corresponent des del moment del pagament de la subvenció fins a la data en què s'acorde la procedència del reintegrament en els casos previstos en els articles 36 i 37 de la Llei 38/2003, de 17 de novembre, General de Subvencions.
  
Dotze. Règim sancionador
  
Serà aplicable el règim d'infraccions administratives previst en el capítol I del títol IV de la Llei 38/2003, de 17 de novembre, General de Subvencions, i també els articles 59, 65, 67, 68 i 69 del capítol II d'aquest títol, preceptes tots aquests que tenen caràcter bàsic segons la disposició final primera de l'esmentada Llei. També, serà d'aplicació directa la resta de disposicions de l'esmentat títol IV en la mesura en què la normativa autonòmica aplicable al règim de subvencions no s'adeque a la normativa estatal esmentada.
  
Tretze. Legislació aplicable
  
De conformitat amb allò establert per l'article 3.3 i la disposició final primera de la Llei 38/2003, de 17 de novembre, General de Subvencions, serà aplicable a aquesta convocatòria el règim jurídic previst en els preceptes de caràcter bàsic de l'esmentada Llei. També, d'acord amb la disposició transitòria primera de la mateixa Llei 38/2003, i fins que la normativa autonòmica reguladora de les subvencions no s'adeque al règim jurídic establert en aquella, serà d'aplicació directa la resta de la citada llei estatal.
  
D'altra banda, en la mesura que no contradiga l'esmentada legislació bàsica de l'Estat, serà aplicable l'establert en matèria de subvencions pel text Refós de la Llei d'Hisenda Pública Valenciana, aprovat pel Decret Legislatiu de 26 de juny de 1991.